Me ikakwun̄ usen ya,
òrere usen ògọọk Usen Mbuban,
otutuuk ebi udun̄ kan̄ etititiin̄ me uwu,
mè igon otutuuk isotu,
mije ukpook ebi ibot ebi Ju.
Jisọs okpọkpọ ikana isibi,
mè ikeke me etete kiban̄,
mè ibe ema,
“Esuuk ikup inyi enyi!”
Mgbọ îtumube ikọ ya isan̄a inyi ema,
inenijeen̄ ema ubọk kan̄ ere egonbe itibi,
mè agba nkan̄ kan̄ ere echimbe itibi.
Mgbọ ebi udun̄ kan̄ emun̄be Okaan̄-ene,
ejit obebele ema enenen.
Jisọs okpọkpọk itumu inyi ema ibe,
“Esuuk ikup inyi enyi!
Ike Nte n̄a oriabe emi inu,
ikeya si ke emi nkiria enyi isibi mgbọ keyi.”
Ikọ keya itata ọmọ me otu,
ichocho efuuk igwook ema me lek,
mè ibe ema,
“Ìbọkọ Ekwukwu Mbuban.
Ene geelek enyi etelebe ijo kan̄ inyi,
Awaji môtele si ijo ene ya inyi ene ya.
Ene geelek enyi kpetele ijo kan̄ inyi,
Awaji ìkpotele si ijo ene ya inyi ene ya.”
Tọmọs ogwu ekigwen Didimọs,
ene ge me lek ebi akọp mè ebi otuchieen̄ iba kè Jisọs,
kpunu me ere ya mgbọ Jisọs osibibe me isi ebi otuchieen̄ kan̄.
Mgbọ ebi udun̄ kan̄ ekpabe inyi Tọmọs ibe ke ema mîmun̄ Okaan̄-ene,
Tọmọs obebe,
“Îtata m̀mumun̄ akpat omimin cha me ubọk kan̄,
mè itap otubọk n̄a me ere ya,
mè itap ubọk n̄a me akpat unan eyi òkup ọmọ me agba nkan̄ ya,
m̀kpachieek ibe ke enyi ekitumu atikọ.”
Mgbọ nde ge orakabe,
ebi udun̄ kan̄ ekpọkpọk ititiin̄ iso isi me uwu ya,
Tọmọs melek kiban̄.
Egogon si otutuuk isotu.
Jisọs okakana isibi me etete kiban̄,
mè ibe ema,
“Esuuk ikup inyi enyi!”
Inenitumu inyi Tọmọs ibe,
“Kpọ ubọk n̄a ire eyi.
Sa otubọk kwun̄ na tap me ere keyi,
mè nyana ubọk kwun̄ tap si me agba nkan̄ n̄a,
mè kayaka ìkaan̄ ejit iba.
Chieek!”
Tọmọs otutumu inyi Jisọs ibe,
“Ogwukaan̄ n̄a mè Awaji n̄a!”
Jisọs onenibe ọmọ,
“Ke otolek inichieek mgbọ keyi osabe chieen̄ kwun̄ imun̄ emi?
Ire,
uga ubelejit okup inyi ebi ìchechieek me ekasasage chieen̄ ìmun̄.”
Jisọs îrọ si ofifi owuwa uyeke inu ijejeen̄ echi ekagege me emen ikpa yi.
Ire,
echi egebe me emen ikpa yi,
ege,
inyi enyi esa me lek kechi echieek ibe ke Jisọs ore Karais ya,
òrere Gwun̄ Awaji,
mè esa me lek ichechieek ya ekaan̄ ugwem ikakaan̄ge itata inan̄a me lek erieen̄ kan̄.